་གཟུགས་ཀྱི་འབེལ་གཏམ།
བསམ་གཏན་གཉིས་པའི་དངོས་གཞི་ཐོབ་པ་དེ་ཡིན་པའི་ཕྱིར། དཔེར་ན་བསམ་གཏན་དང་པོའི་
ཡིད་བྱེད་དང་པོ་དྲུག་གིས་འདོད་པ་ལ་ཆགས་བྲལ་བྱས་ཏེ། སྦྱོར་མཐའི་འབྲས་བུའི་ཡིད་བྱེད་
ཐོབ་པ་དང་། བསམ་གཏན་དང་པོའི་དངོས་གཞི་ཐོབ་པ་དུས་མཉམ་པ་དེ་བཞིན་དུ། བསམ་གཏན་
གཉིས་པ་ནས་སྲིད་རྩེའི་བར་ལ་དེ་བཞིན་ཡིན་པའི་ཕྱིར། ཞེས་འཆད་པར་བྱེད་པ་ལ། ཉན་ས་
ལས། གཞན་ཡང་མཚན་ཉིད་སོ་སོར་རིག་པ་ཡིད་ལ་བྱེད་པ་གང་ཡིན་པ་དང༌། མོས་པ་ལས་བྱུང་
བའི་ཡིད་ལ་བྱེད་པ་གང་ཡིན་པ་དེ་འདི་སུན་འབྱིན་པའི་གཉེན་པོ་དང་ལྡན་པ་སྟེ། རྗེས་སུ་མཐུན་
པའི་ཡིད་ལ་བྱེད་པ་ཡིན་ནོ། །ཞེས་པ་ནས། ཇི་ལྟར་ཡིད་ལ་བྱེད་པ་བདུན་གྱིས་བསམ་གཏན་དང་
པོ་ལ་སྙོམས་པར་འཇུག་པ་དེ་བཞིན་དུ། བསམ་གཏན་གཉིས་པ་དང༌། གསུམ་པ་དང༌། བཞི་པ་
ལ་སྙོམས་པར་འཇུག་པ་དང༌། ནམ་མཁའ་དང༌། རྣམ་ཤེས་དང༌། ཅི་ཡང་མེད་པ་དང༌། འདུ་ཤེས་
མེད། འདུ་ཤེས་མེད་མིན་སྐྱེ་མཆེད་ལ་སྙོམས་པར་འཇུག་པ་ཡང་ཡིད་ལ་བྱེད་པ་བདུན་གྱིས་རིག་
པར་བྱའོ། །ཞེས་པའི་བར་གྱི་གཞུང་འདི་བྱུང༌།
གཉིས་པ་མདོའི་དོན་བཤད་པ་ལ། ཡན་ལག་གི་གྲངས་བཤད་པ། རབ་ཏུ་དང་བ་བཤད་པ།
རྒྱུད་གཅིག་ཏུ་གྱུར་པའི་དོན་བཤད་པ། ཏིང་ངེ་འཛིན་གྱི་དོན་བཤད་པ། ཏིང་ངེ་འཛིན་གྱི་སྐྱེས་
པའི་དགའ་བདེའི་དོན་བཤད་པ་དང་བཅས་པ་ས་བཅད་རྣམ་པ་ལྔ་བྱུང༌། དང་པོ་དེ་ཉིད་འཆད་པར་
བྱེད་པ་ལ། བསྡུ་བ་ལས། བསམ་གཏན་གཉིས་པའི་ཡན་ལག་དུ་ཞེ་ན། སྨྲས་པ། ཡན་ལག་བཞི་
སྟེ། ཡན་ལག་བཞི་གང་ཞེ་ན། ནང་ཡོངས་སུ་དང་བ་དང༌། དགའ་བ་དང་། བདེ་བ་དང་། སེམས་
རྩེ་གཅིག་པ་ཉིད་དོ། །ཞེས་པའི་གཞུང་འདི་བྱུང༌། འདི་ཡང་སྦྱོར་ངག་ཏུ་དྲིལ་ན། ཤེས་བྱ་ཆོས་
ཅན། བསམ་གཏན་གཉིས་པའི་ཡན་ལག་ལ་འདིར་བཞིར་གྲངས་ངེས་པའི་རྒྱུ་མཚན་ཡོད་དེ།
སྔར་བཤད་པ་ལྟར་གཉེན་པོ་ཕན་ཡོན་གནས་གསུམ་ལ་ལྟོས་པའི་གྲངས་ངེས་སོགས་བཤད་པ་
དེའི་ཕྱིར། ཡན་ལག་སོ་སོའི་ངོ་བོ་བཤད་ན། བསམ་གཏན་གཉིས་པའི་ཡན་ལག་ནང་རབ་ཏུ་
410

བསམ་གཏན་གཉིས་པ་འཆད་པ།
དང་བ་ཆོས་ཅན། ཁྱོད་ཀྱི་ངོ་བོ་ཡོད་དེ། རང་གི་གྲོགས་གཉིས་པའི་དངོས་གཞིའི་ཏིང་ངེ་འཛིན་
དང་མཚུངས་ལྡན་གང་རྟོག་དཔྱོད་ཀྱི་ཀུན་དཀྲིས་དང་བྲལ་བའི་དྲན་ཤེས་བཞིན་འདུ་བྱེད་བཏང་
སྙོམས་ཅི་རིགས་དེ། གཉིས་པའི་ཡན་ལག་ནང་རབ་ཏུ་དང་བའི་མཚན་ཉིད་ཡིན་ཏེ། བསྡུ་བ་ལས།
དེ་ལ་ནང་ཡོངས་སུ་དང་བའི་ཆོས་ཀྱི་ངོ་བོ་གང་ཞེ་ན། སྨྲས་པ། དྲན་པ་དང༌། ཤེས་བཞིན་དང་།
བཏང་སྙོམས་ཀྱི་ངོ་བོ་ཉིད་དོ། །ཞེས་དང༌། ཆོས་ཡང་དག་པར་སྡུད་པ་ལས། དེ་ལ་ནང་ཡོངས་སུ་
དང་བ་ནི། དེའི་བསམ་གཏན་གཉིས་པའི་མི་མཐུན་ཕྱོགས་ཀྱི་ཆོས་གང་ཡིན་པ་དེ་དག་ཉེ་བར་ཞི་
བ་དང་དང་བ་ཡིན་ཏེ། དེའི་ཕྱིར་ནང་ཡོངས་སུ་དང་བ་ཞེས་བྱའོ། །ཞེས་དང་། ཉན་ས་ལས་ཀྱང༌།
དེ་ལ་རྟོག་པ་དང་དཔྱོད་པ་དང་བྲལ་ཞིང་ཞེས་བྱ་བ་ནི་རྟོག་པ་དང་བཅས་པ་དཔྱོད་པ་དང་བཅས་
པའི་ཏིང་ངེ་འཛིན་གྱི་མཚན་མ་དག་ལས་སེམས་རྣམ་པར་བཟློག་ནས་རྟོག་པ་མེད་པ་དང་དཔྱོད་
པ་མེད་པའི་ཏིང་ངེ་འཛིན་གྱི་མཚན་མ་དག་ལ་ལེགས་པར་གཏོད་ཅིང་དམིགས་པ་ལ་མི་བརྟེན་
པར་དཔྱོད་པ་རྣམ་པར་ཕྲལ་ཏེ། དམིགས་པ་མི་བརྟེན་པར་དཔྱོད་པ་ལ་དང་གཅིག་གི་སེམས་ཞི་
བ་དང་། དང་བར་འཇུག་པར་བྱེད་ཅིང་རྣམ་པར་འཇོག་པར་བྱེད་པས་ན། དེའི་ཕྱིར་རྟོག་པ་དང་
དཔྱོད་པ་དང་བྲལ་བའི་ནང་ཡོངས་སུ་དང་སྟེ། ཞེས་བྱ་བ་གསུངས་སོ། །ཞེས་པ་དང་། མཛོད་
ལས། རབ་ཏུ་དང་བ་དད་པ་ཡིན། །ཞེས་གསུངས་པ་དེ་ཡིན་པའི་ཕྱིར། གཉིས་པ་འཆད་པར་
བྱེད་པ་ལ། འདིའི་ཐད་ཀྱི་ཡུམ་བར་པ་ལས། དེ་རྟོག་པ་དང་དཔྱོད་པ་དང་བྲལ་ཞིང་ནང་ཡོངས་
སུ་དང་སྟེ། ཞེས་པའི་གཞུང་འདི་བྱུང་། གསུམ་པ་དེ་ཉིད་འཆད་པར་བྱེད་པ་ལ། འདིའི་ཐད་ཀྱི་ཡུམ་
བར་པ་ལས། སེམས་ཀྱི་རྒྱུད་གཅིག་ཏུ་གྱུར་པའི་ཞེས་པའི་གཞུང་འདི་བྱུང༌། འདི་ཡང་སྦྱོར་ངག་
ཏུ་དྲིལ་ན། ཤེས་བྱ་ཆོས་ཅན། སྐབས་འདིའི་སེམས་ཀྱི་རྒྱུད་གཅིག་ཏུ་གྱུར་ཚུལ་ཡོད་དེ། རྟོག་
དཔྱོད་མེད་པའི་ཏིང་ངེ་འཛིན་ལ་རྟོག་དཔྱོད་ཀྱིས་བར་དུ་བཅད་པ་མེད་པ་ཏིང་ངེ་འཛིན་རྒྱུན་མ་
ཆད་པར་རྒྱུན་གཅིག་ཏུ་གྱུར་པའི་སེམས་ལ་རྒྱུད་གཅིག་ཏུ་གྱུར་པ་ཞེས་བཤད་པ་ཡིན་པའི་ཕྱིར།
411

བསམ་གཟུགས་ཀྱི་འབེལ་གཏམ།
ཞེས་འཆད་པར་བྱེད་པ་ལ། ཆོས་ཡང་དག་པར་སྡུད་པའི་མདོ་ལས། རྒྱུད་གཅིག་ཏུ་གྱུར་ཞེས་བྱ་
བ་ནི་བསམ་གཏན་དང་པོའི་རྟོག་པ་དང༌།
དཔྱོད་པ་དེ་དག་ཐམས་ཅད་རབ་ཏུ་ཞི་ནས་རྒྱ་མཚོའི་ཆུ་
ལྟར་རོ་གཅིག་ཏུ་གྱུར་པ་ཐོབ་པའོ་ཞེས་དང༌། ཉན་ས་ལས་ཀྱང་། སེམས་ཀྱི་རྒྱུད་གཅིག་ཏུ་གྱུར་
པས་ཞེས་བྱ་བ་ནི། དེས་བསྒོམས་པ་ཡོངས་སུ་གོམས་པར་བྱས་པའི་ཕྱིར། རྟོག་པ་དང་དཔྱོད་པ་
མེད་པའི་ཏིང་ངེ་འཛིན་དེ་ཉིད་ལ་རྟོག་པ་དང་དཔྱོད་པས་རབ་ཏུ་དཔྱོད་ཅིང་སྐབས་སུ་འཆད་པའི་
གནས་སྐབས་ལས་ཡང་དག་པར་འདས་ཏེ། བར་དུ་གཅོད་པ་མེད་པའི་དང་། སྐབས་སུ་འཆད་
པ་མེད་པའི་གནས་སྐབས་ཐོབ་པ་ནས། དེའི་ཕྱིར་སེམས་ཀྱི་རྒྱུད་གཅིག་ཏུ་གྱུར་པས་ཞེས་བྱ་བ་
གསུངས་སོ། །ཞེས་པའི་གཞུང་འདི་བྱུང༌།
བཞི་པ་ཏིང་ངེ་འཛིན་གྱི་དོན་འཆད་པ་ལ། འདིའི་ཐད་ཀྱི་ཡུམ་བར་པ་ལས། རྟོག་པ་མེད་
པ་དཔྱོད་པ་མེད་པ་ཞེས་པའི་གཞུང་འདི་བྱུང༌། འདི་ཡང་སྦྱོར་ངག་ཏུ་དྲིལ་ན། ཤེས་བྱ་ཆོས་ཅན།
བསམ་གཏན་གཉིས་པའི་ཡན་ལག་གི་ཏིང་ངེ་འཛིན་གྱི་ངོ་བོ་ཡོད་དེ། རང་གི་གྲོགས་གཉིས་ཀའི་
ཡན་ལག་དགའ་བ་སོགས་མཚུངས་ལྡན་གང་། རྟོག་དཔྱོད་ཀྱི་ཀུན་དཀྲིས་དང་བྲལ་བ་རོ་གཅིག་
ཏུ་གྱུར་པའི་བསམ་གཏན་གཉིས་པའི་སེམས་རྩེ་གཅིག་པ་དེ་དེ་ཡིན་པའི་ཕྱིར། ཞེས་འཆད་པར་
བྱེད་པ་ལ། ཆོས་ཡང་དག་པར་སྡུད་པའི་མདོ་ལས། འདི་ལྟ་སྟེ། ལན་ཚྭའི་རོ་གཅིག་ཏུ་གྱུར་པ་
དེ་བཞིན་དུ། བྱང་ཆུབ་སེམས་དཔའི་བསམ་གཏན་གཉིས་པ་ལ་སྙོམས་པར་འཇུག་པའི་བསམ་
གཏན་དང་པོའི་རྟོག་པ་དང༌། དཔྱོད་པ་དེ་དག་ཐམས་ཅད་ཞི་ནས་རོ་གཅིག་ཏུ་འགྱུར་ཏེ། དེ་ཏིང་
ངེ་འཛིན་ཞེས་བྱའོ་ཞེས་དང༌། ཉན་ས་ལས་ཀྱང༌། རྟོག་པ་མེད་པ་དཔྱོད་པ་མེད་པ་ཞེས་བྱ་བ་ནི།
རྟོག་པ་དང་དཔྱོད་པ་རྣམ་པ་ཐམས་ཅད་ཀྱི་ཐམས་ཅད་དུ་སྤངས་པའི་ཕྱིར་རྟོག་པ་མེད་པ་དང་
དཔྱོད་པ་མེད་པ་ཞེས་བྱའོ། །ཞེས་པའི་གཞུང་འདི་བྱུང༌།
ལྔ་པ་ཏིང་ངེ་འཛིན་ལས་སྐྱེས་པའི་དགའ་བ་དེ་ཉིད་འཆད་པ་ལ། འདིའི་ཐད་ཀྱི་ཡུམ་བར་པ་
412

བསམ་གཏན་གཉིས་པ་འཆད་པ།
ལས། ཏིང་ངེ་འཛིན་ལས་སྐྱེས་པའི་དགའ་བ་དང་བདེ་བ་ཅན་ཞེས་པའི་གཞུང་འདི་བྱུང༌། འདི་ཡང་
སྦྱོར་ངག་ཏུ་དྲིལ་ན། བསམ་གཏན་གཉིས་པའི་ཡན་ལག་དགའ་བདེ་ཆོས་ཅན། ཁྱོད་ལ་ཏིང་ངེ་
འཛིན་ལས་སྐྱེས་པ་ཞེས་བརྗོད་པའི་རྒྱུ་མཚན་ཡོད་དེ། བསམ་གཏན་གཉིས་པའི་སྦྱོར་བ་མཐར་
ཐུག་པའི་ཡིད་ལ་བྱེད་པའི་ཏིང་ངེ་འཛིན་དེའི་རྒྱུ་རྐྱེན་ཅི་རིགས་བྱས་པས་ན་དེ་ལྟར་བརྗོད་པ་ཡིན་
པའི་ཕྱིར། ཞེས་འཆད་པར་བྱེད་པ་ལ། ཉན་ས་ལས། ཏིང་ངེ་འཛིན་ལས་ཞེས་བྱ་བ་ནི། སྦྱོར་བ་
མཐར་ཐུག་པ་ཡིད་ལ་བྱེད་པའི་ཏིང་ངེ་འཛིན་ལས་སོ། །སྐྱེས་པ་ཞེས་བྱ་བ་ནི་རྒྱུ་དེ་དང་་རྐྱེན་དེའི་
མཇུག་ཐོགས་ཁོ་ནར་ཡང་དག་པར་སྐྱེས་པ་ལ་བྱ་སྟེ། དེའི་ཕྱིར་ཏིང་ངེ་འཛིན་ལས་སྐྱེས་པ་ཞེས་
བྱ་བ་གསུངས་སོ། །ཞེས་པའི་གཞུང་འདི་བྱུང༌། ཤེས་བྱ་ཆོས་ཅན། བསམ་གཏན་གཉིས་པའི་
ཡན་ལག་དགའ་བའི་ངོ་བོ་ཡོད་དེ། དེ་ལྟར་མཚུངས་ལྡན་གང་རྟོག་དཔྱོད་ཀྱིས་དབེན་པའི་ཏིང་ངེ་
འཛིན་ལས་སྐྱེས་པའི་དགའ་བ་དང་ལྡན་པའི་ཡིད་ཚོར་དེ་གཉིས་པའི་ཡན་ལག་དགའ་བའི་ངོ་བོ་
ཡིན་པའི་ཕྱིར། ཤེས་བྱ་ཆོས་ཅན། བསམ་གཏན་གཉིས་པའི་ཡན་ལག་བདེ་བའི་ངོ་བོ་ཡོད་དེ། དེ་
ལྟར་མཚུངས་ལྡན་གང་རྟོག་དཔྱོད་ཀྱིས་དབེན་པའི་ཏིང་ངེ་འཛིན་ལས་སྐྱེས་པའི་ལུས་ལས་རུང་
གིས་དྲངས་པའི་ཡིད་ཚོར་སིམ་པ་གཉིས་པའི་ཡན་ལག་བདེ་བའི་ངོ་བོ་ཡིན་པའི་ཕྱིར། བསམ་
གཏན་གཉིས་པའི་ཡན་ལག་ཏིང་ངེ་འཛིན་ཆོས་ཅན། ཁྱོད་ལ་དགའ་བ་དང་བདེ་བ་ཅན་ཞེས་བརྗོད་
པའི་རྒྱུ་མཚན་ཡོད་དེ། དགའ་བདེ་ལ་སྐྱོན་དུ་མི་ལྟ་ཞིང༌། དེ་དང་མཚུངས་ལྡན་དུ་འཇུག་པས་ན་དེ་
ལྟར་དུ་བརྗོད་པའི་ཕྱིར། ཞེས་འཆད་པར་བྱེད་པ་ལ། ཉན་ས་ལས། དགའ་བ་དང་བདེ་བ་ཅན་ཞེས་
བྱ་བ་ནི། འདོད་པ་དང་རེ་བའི་དོན་ཐོབ་ཅིང་དགའ་བ་ལ་སྐྱོན་དུ་མི་ལྟ་བས་ཡང་དག་པར་རབ་ཏུ་
དགའ་བ་དང་ལྡན་ཅིང༌། ཡིད་བདེ་བ་དང་ལྡན་པའི་ཕྱིར་དང་། བསམ་གཏན་དང་པོའི་རྟོག་པ་དང་
དཔྱོད་པ་དང་ཉོན་མོངས་པའི་ཕྱོགས་གནས་ངན་ཐམས་ཅད་དང་བྲལ་བས། དེའི་གཉེན་པོ་སེམས་
དང་ལུས་ཤིན་ཏུ་སྦྱངས་ཤིང་ལས་སུ་རུང་བས་བདེ་བ་དང་ལྡན་པའི་ཕྱིར། དགའ་བ་དང་བདེ་བ་
413

བསམ་གཟུགས་ཀྱི་འབེལ་གཏམ།
ཅན་ཞེས་བྱའོ། །ཞེས་པའི་གཞུང་འདི་བྱུང༌།
གསུམ་པ་སྒྲུབ་གནས་སོགས་ཀྱི་དོན་བཤད་པ་ལ། འདིའི་ཐད་ཀྱི་ཡུམ་བར་པ་ལས། བསམ་
གཏན་གཉིས་པ་བསྒྲུབས་ཏེ་གནས་སོ། །ཞེས་པའི་གཞུང་འདི་བྱུང༌། འདི་ཡང་སྦྱོར་ངག་ཏུ་དྲིལ་
ན། ཤེས་བྱ་ཆོས་ཅན། བསམ་གཏན་གཉིས་པ་དང་སྒྲུབ་གནས་སོགས་ཀྱི་དོན་ཡོད་དེ། བསམ་
གཏན་གྱི་སྒྲ་བཤད་འཇུག་སྔར་དང་འདྲ་ཞིང༌། བསམ་གཏན་གཉིས་པ་ཞེས་པ་ནས། མས་ནས་
གོ་རིམ་བཞིན་དུ་བགྲངས་པའི་གཉིས་པ་ཡིན་ལ། བསྒྲུབས་ཏེ་ཞེས་པ་ནས། རང་འདྲེན་བྱེད་
གཉིས་པའི་སྦྱོར་མཐའི་ཡིད་བྱེད་ཀྱི་སྒྲུབ་པས་ན། དེ་ལྟར་བརྗོད་ལ་གནས་ཚུལ་ཉིན་རེའམ་ནས།
ཇི་ལྟར་འདོད་ཀྱི་བར་དུ་གནས་པས་ན་གནས་སོ། །ཞེས་སྔར་བསམ་གཏན་དང་པོ་ལ་མདོ་དང༌།
ཉན་སའི་བཤད་པ་ལྟར་ཡིན་པའི་ཕྱིར། ཞེས་འཆད་པར་བྱེད་པ་ལ། ཉན་ས་ལས། བསམ་གཏན་
གཉིས་པ་བསྒྲུབས་ཏེ་གནས་སོ། །ཞེས་བྱ་བ་ལ། གཉིས་པ་ཞེས་བྱ་ནི་གོ་རིམ་བཞིན་དུ་དྲངས་
པའི་ཕྱིར་རོ། །ལྷག་མ་ཐམས་ཅད་ནི་སྔ་མ་བཞིན་དུ་རིག་པར་བྱའོ། །ཞེས་པའི་གཞུང་འདི་བྱུང༌།
414

བསམ་གཏན་གསུམ་པ་འཆད་པ།
གསུམ་པ་བསམ་གཏན་གསུམ་པ་དེ་ཉིད་འཆད་པར་བྱེད་པ་ལ། འདིའི་ཐད་ཀྱིས་ཉན་ས་
ལས། དེ་དག་དགའ་བའི་འདོད་ཆགས་དང་བྲལ་བས་བཏང་སྙོམས་ལ་གནས་ཤིང་དྲན་པ་དང༌།
ཤེས་བཞིན་ཅན་ཡིན་ཏེ། བདེ་བ་ལུས་ཀྱི་མྱོང་ལ། འཕགས་པ་རྣམས་ཀྱིས་གང་དེ་དྲན་པ་དང་ལྡན་
པ། བདེ་བ་ལ་གནས་པ། བཏང་སྙོམས་པའོ། །ཞེས་བརྗོད་པ་སྟེ། དགའ་བ་མེད་པ་བསམ་གཏན་
གསུམ་པ་བསྒྲུབས་ཏེ་གནས་སོ། །གསུངས་པ་”ཞེས་པའི་གཞུང་འདི་བྱུང༌། འདིའི་དོན་འཆད་པ་
ལ། བསམ་གཏན་གཉིས་པ་ཐོབ་པའི་གང་ཟག་དེས་བསམ་གཏན་གསུམ་པ་སྒྲུབ་ཚུལ་བཤད་པ།
ཡན་ལག་གི་གྲངས་ངེས་བཤད་པ། ཡན་ལག་སོ་སོའི་མདོའི་དོན་བཤད་པ། སྒྲུབ་གནས་ཀྱི་མདོའི་
དོན་བཤད་པ་དང་བཅས་པ་ས་བཅད་རྣམ་པ་བཞི་བྱུང༌། དང་པོ་དེ་ཉིད་འཆད་པར་བྱེད་པ་ལ། ཆོས་
ཡང་དག་པར་སྡུད་པའི་མདོ་ལས། དེ་མི་སྐྱེ་བའི་ཆོས་ལ་བཟོད་པ་ལ་འདུན་པ་དེས། བསམ་གཏན་
གཉིས་པ་དེ་ལ་མི་ཆགས་ཏེ། བསམ་གཏན་གསུམ་པ་ཀུན་ཏུ་འཚོལ་ལོ། །ཞེས་སོགས་ཀྱི་གཞུང་
འདི་བྱུང༌། འདི་ཡང་སྦྱོར་ངག་ཏུ་དྲིལ་ན། ཤེས་བྱ་ཆོས་ཅན། བསམ་གཏན་གཉིས་པ་ཐོབ་པའི་གང་
ཟག་དེས། བསམ་གཏན་གསུམ་པ་སྒྲུབ་ཚུལ་ཡོད་དེ། ཡིད་བྱེད་བདུན་གྱི་སྒོ་ནས་བསྒྲུབ་པས་འགྲུབ་
ཚུལ་སྔར་བཤད་པ་ལྟར་ཡིན་པའི་ཕྱིར། གཉིས་པ་ཡན་ལག་གི་གྲངས་ངེས་དེ་ཉིད་འཆད་པར་བྱེད་
པ་ལ། བསྡུ་བ་ལས། བསམ་གཏན་གསུམ་པའི་ཡན་ལག་དུ་ཞེ་ན། སྨྲས་པ། ཡན་ལག་ལྔ་སྟེ། ལྔ་
གང་ཞེ་ན། དྲན་པ་དང༌། ཤེས་བཞིན་དང་། བཏང་སྙོམས་དང་། བདེ་བ་དང༌། སེམས་རྩེ་གཅིག་
པ་ཉིད་དོ། །ཞེས་པའི་གཞུང་འདི་བྱུང་། །ཤེས་བྱ་ཆོས་ཅན། བསམ་གཏན་གསུམ་པའི་ཡན་ལག་
ལྔར་གྲངས་ངེས་པ་ཡིན་ཏེ། བཏང་སྙོམས་དྲན་ཤེས་བཞིན་གསུམ་གཉེན་པོའི་ཡན་ལག །བདེ་བ་
1 དེབ། གསུམ་པ།
415

བསམ་གཟུགས་ཀྱི་འབེལ་གཏམ།
ཕན་ཡོན་གྱི་ཡན་ལག །ཏིང་ངེ་འཛིན་གནས་ཀྱི་ཡན་ལག་ཏུ་བཞག་པ་དེ་ཡིན་པའི་ཕྱིར། རྟགས་
ཟུར་དང་པོ་གྲུབ་སྟེ། ཀུན་བཏུས་འགྲེལ་པ་རྒྱལ་སྲས་མ་ལས། བསམ་གཏན་གསུམ་པ་ལ་བཏང་
སྙོམས་དང༌། དྲན་པ་དང༌། ཤེས་བཞིན་གཉེན་པོའི་ཡན་ལག་སྟེ། ཞེས་དང༌། མདོ་ལས། དེ་དགའ་
བའི་འདོད་ཆགས་དང་བྲལ་བའི་བཏང་སྙོམས་ལ་གནས་ཤིང་དྲན་པ་དང༌། ཤེས་བཞིན་ཅན་ཡིན་ཏེ།
ཞེས་དང༌། ལེགས་བཤད་གསེར་འཕྲེང་ལས། དེ་ལ་ཉེར་བསྡོགས་སྐབས་ཀྱི་གཉེན་པོའི་རྒྱུ་ཡིན་
ཞིང༌། དངོས་གཞིའི་ཚེ་ན་འོག་སའི་ཐག་སྲིང་བྱེད་ཙམ་ཡིན་གྱི། གཉེན་པོ་དངོས་མ་ཡིན་ནོ། །ཞེས་
པའི་གཞུང་འདི་བྱུང༌། རྟགས་ཟུར་གཉིས་པ་གྲུབ་སྟེ། དེ་དེ་ལས་རྒྱལ་བ་ཕན་ཡོན་ཡིན་པའི་ཕྱིར།
མདོ་ལས། བདེ་བ་ལུས་ཀྱིས་མྱོང་ལ། ཞེས་སོགས་དང་། ལེགས་བཤད་གསེར་འཕྲེང་ལས། འདི་
དག་ནི་འོག་ས་ལས། གཉེན་པོའི་རྒྱལ་བ་ན་ཐོབ་པའི་ཕན་ཡོན་ཡིན་པས་སོ། །ཞེས་པའི་གཞུང་འདི་
བྱུང་བ་ཡིན་པའི་ཕྱིར། ཞེས་བསམ་གཟུགས་ཀྱི་འབེལ་གཏམ་ཙིནྟ་མ་ཎིའི་འཕྲེང་མཛེས་རིགས་པ་
སྨྲ་བའི་མགུལ་རྒྱན་མཁས་པ་རྣམས་དགའ་བྱེད་ཅེས་བྱ་བ་འདི་ནི་འཇམ་དབྱངས་མིའི་གར་མཁན།
ཁམས་གསུམ་ཆོས་ཀྱི་རྒྱལ་པོ་རྗེ་རིན་པོ་ཆེ་རྒྱལ་བ་གཉིས་པའི་སྲས་ཀྱི་ཐུ་བོ་འཁོར་དག་པ་རྣམ་
བརྒྱད་ཅེས་ཉི་ཟླ་ལྟར་གྲགས་པའི་ནང་ནས་ཀྱང་མཁས་པ་དང་གྲུབ་པའི་རྣམ་ཐར་མཆོག་ཏུ་མཐོ་
བ་གྲུབ་ཆེན་འཇམ་དཀར་བ་དང་འཕགས་ཡུལ་གྱི་གྲུབ་ཆེན་ཏོག་ཙེ་བ་ཆེན་པོ་སོགས་ཀྱི་སྤྲུལ་སྐུ་
ཉི་མའི་ཕྲེང་བ་ལྟར་བརྒྱུད་མར་བྱུང་བ་དེ་མོ་མཆོག་གི་སྤྲུལ་སྐུ་རིན་པོ་ཆེས་ཉིན་བདེ་བཅས་བཀའ་
སྩལ་མ་ཐག་ཏུ་འཇམ་དབྱངས་བཞད་པའི་རྡོ་རྗེས་སུག་བྲིས་སུ་བགྱིས་པའོ། །འདིས་ཀྱང་བསྟན་པ་
དང་སེམས་ཅན་ལ་ཕན་ཐོགས་པར་གྱུར་ཅིག ། །མདྨ་ལཾ།
416

མཆོད་བརྗོད།